AARHUS: Havnebade i både Aalborg og København har de seneste uger været nødt til at lukke på grund af rotter.

Det har fået Aarhus Kommune til at intensivere sit fokus på rotter omkring det nyanlagte havnebad i Aarhus, så det velbesøgte havnebad ikke kommer ud for samme problem.

- Vi har fordoblet indsatsen, så der nu kommer et rengøringshold både morgen og aften, fortæller Mogens Christensen, leder af Aarhus Kommunes bade- og svømmeanlæg.

Tidligere kom der dagligt et morgenhold og gjorde rent, inden dagens første gæster kunne tage en dukkert i havnebadet, men efter både Aalborg Havnebad og Havnebadet Sluseholmen i København har været plaget af rotter, har Aarhus Kommune sat et ekstra rengøringshold ind, der tømmer skraldespande og rydder op om aftenen, når de sidste badegæster går klokken 19.

- Der skal simpelthen ikke være noget, rotterne kan gå efter, siger Mogens Christensen.

Også på kajområdet med madboder har kommunen sat ind mod rotterne. Her er man ekstra opmærksom på at få ryddet ordentligt op, og der er blevet sat rottefælder op på kajkanten.

- Enhver by har rotter, og det har Aarhus også. Havnearealet er ingen undtagelse, så vi tager vores foranstaltninger, så der ikke er noget for rotterne at spise, siger Mogens Christensen, der som leder af Aarhus Kommunes bade- og svømmeanlæg har ansvaret for selve havnebadet.